FI Euroopan unionin virallinen lehti C 302/7

Komission ohje – Kliinisten tutkimusten tuloksiin liittyvien tietojen lähettämistä ja julkistamista koskevat ohjeet asetuksen (EY) N:o 726/2004 57 artiklan 2 kohdan ja asetuksen (EY) N:o 1901/2006 41 artiklan 2 kohdan täytäntöön panemiseksi

2012/C 302/03

1. TAUSTA

Näissä ohjeissa käsitellään ihmisille ja eläimille tarkoitettuja lääkkeitä koskevista yhteisön lupa- ja valvontamenettelyistä ja Euroopan lääkeviraston perustamisesta annetun asetuksen (EY) N:o 726/2004 (1) 57 artiklan 2 kohdan kolmannen alakohdan sekä lastenlääkkeistä annetun asetuksen (EY) N:o 1901/2006 (2) 41 artiklan 2 kohdan täytäntöönpanoa tietyin osin.

Aiheena on kliinisten tutkimusten tuloksiin liittyvien tietojen lähettäminen ja julkistaminen. Ohjeiden myötä toisin sanoen pannaan täytäntöön EU:n lainsäädäntöä, jonka tavoitteena on kliinisten tutkimusten tulosten asettaminen julkisesti saataville. Tavoite sisältyy myös komission ehdotukseen ihmisille tarkoitettujen lääkkeiden kliinisistä lääketutkimuksista ja direktiivin 2001/20/EY kumoamisesta annettavaksi Euroopan parlamentin ja neuvoston asetukseksi (3). Nyt annettavissa ohjeissa selostetaan myös, miten toimitaan tapauksissa, joissa on kyse sääntöjen laiminlyönnistä ja todetuista virheellisyyksistä.

Nyt annettavat ohjeet ovat jatkoa seuraaville komission ohjeille:

— ohjeet 2010/C82/01 toimivaltaisille viranomaisille toimitettavasta lupahakemuksesta, joka koskee ihmisille tarkoitettuun lääkkeeseen liittyvää kliinistä tutkimusta, ilmoitusta huomattavista muutoksista sekä ilmoitusta kliinisen tutkimuksen lopettamisesta, jäljempänä ’yksityiskohtaiset CT-1-ohjeet’ (4), ja erityisesti ohjeiden kohta 4.3,

— ohjeet 2008/C168/02 direktiivin 2001/20/EY 11 artiklassa säädetyssä kliinisiä tutkimuksia koskevassa tietokannassa olevista tietokentistä, jotka on sisällytettävä asetuksen (EY) N:o 726/2004 57 artiklassa säädettyyn lääketietokantaan (5), ja erityisesti ohjeiden kohdat 3–5, sekä

— ohjeet 2009/C28/01 EU:n kliinisten tutkimusten tietokantaan (EudraCT) tallennettavista lapsiin kohdistuvia kliinisiä tutkimuksia koskevista tiedoista sekä tiedoista, jotka Euroopan lääkeviraston (EMEA) on julkistettava, asetuksen (EY) N:o 1901/2006 41 artiklan mukaisesti (6), ja erityisesti ohjeiden kohdat 3.2–3.4 ja 5.

Mainittuja komission ohjeita on käsitelty tarkemmin kahdessa täytäntöönpanoon liittyvässä teknisessä ohjeistossa, jotka on julkaistu EudraLex-kokoelman The Rules Governing Medicinal Products in the European Union (Lääkkeisiin sovellettavat säännöt Euroopan unionissa) seuraavissa niteissä: List of fields to be made public from EudraCT for Paediatric Clinical Trials in accordance with Article 41 of Regulation (EC) No 1901/2006 ja List of fields contained in the ‧EudraCT‧ clinical trials database to be made public, in accordance with Article 57(2) of Regulation (EC) No 726/2004 (7).

2. SOVELTAMISALA

Nämä lähettämis- ja julkistamisohjeet koskevat direktiivin 2001/20/EY 2 artiklan a alakohdassa määriteltyjä kliinisiä tutkimuksia, jotka täyttävät vähintään yhden seuraavista erityispiirteistä:

— Kliinisestä tutkimuksesta säädetään tai säädettiin direktiivissä 2001/20/EY, joka tuli voimaan viimeistään 1. toukokuuta 2004 (kohdassa 4.6.1 käsitellään aiemmin päätökseen saatettujen kliinisten tutkimusten tuloksiin liittyvien tietojen lähettämistä). Edellytyksenä on, että vähintään yksi kliinisen tutkimuksen tutkimuspaikoista sijaitsee Euroopan unionissa tai jossakin Euroopan talousalueen ETA:n sopimusvaltiossa.

— Kliininen tutkimus kuuluu lastenlääkettä koskevaan tutkimusohjelmaan, myös sellaiseen, jossa tutkimuspaikat ovat Euroopan unionin ulkopuolella (8).

— Kliiniset tutkimukset kuuluvat asetuksen (EY) N:o 1901/2006 45 artiklan soveltamisalaan.

— Kliiniset tutkimukset kuuluvat asetuksen (EY) N:o 1901/2006 46 artiklan soveltamisalaan.

3. LÄHETETTYJEN TULOKSIIN LIITTYVIEN TIETOJEN SISÄLTÖ

Tuloksiin liittyvät tiedot olisi kaikkien kohdassa 2 tarkoitettujen kliinisten tutkimusten tapauksessa lähetettävä näiden ohjeiden mukaisesti.

Ohjeissa 2009/C28/01 eritellään tuloksiin liittyvien tietojen sisältövaatimukset. Ne koskevat lapsiin kohdistuvien sekä muiden tutkimusten tuloksia.

Tietokenttien, jäljempänä ’koko aineisto’, muotoa käsittelevä tekninen täytäntöönpano-ohjeisto on julkaistu erillisenä asiakirjana EudraLex-kokoelmassa The Rules Governing Medicinal Products in the European Union (Lääkkeisiin sovellettavat säännöt Euroopan unionissa). Kyseinen asiakirja täydentää teknisiä täytäntöönpano-ohjeita List of fields to be made public from EudraCT for Paediatric Clinical Trials in accordance with Article 41 of Regulation (EC) No 1901/2006 ja List of fields contained in the ‧EudraCT‧ clinical trials database to be made public, in accordance with Article 57(2) of Regulation (EC) No 726/2004 (9).

Yksityiskohtaisen teknisen ohjeiston tietokentissä otetaan huomioon kansainväliset yhdenmukaistuspyrkimykset. Tietokentät ovat sisällöltään verrattavissa Yhdysvaltojen clinicaltrials.gov-tietokantaan. Joissakin tapauksissa on tehty poikkeuksia, jotta otettaisiin huomioon lastenlääkettä koskeva EU-tutkimusohjelma, kansainvälisten tietokantojen jatkuvat muutokset ja kehittyminen, kansainväliset yhdenmukaistuspyrkimykset sekä muut erityispiirteet.

4. TULOKSIIN LIITTYVIEN TIETOJEN LÄHETTÄMIS- JA KÄSITTELYMENETTELY

Asetuksen (EY) N:o 1901/2006 41 artiklan 2 kohdan vaatimukset täyttyvät, kun tapauksen mukaan toimeksiantaja, lastenlääkettä koskevasta tutkimusohjelmasta tehdyn päätöksen vastaanottaja tai myyntiluvan haltija lähettää tuloksiin liittyvät tiedot direktiivin 2001/20/EY 11 artiklan 1 kohdassa tarkoitettuun eurooppalaiseen tietokantaan, jäljempänä ’EudraCT-tietokanta’. Tietojen lähettäminen katsotaan kliinistä tutkimusta koskevan yhteenvedon toimittamiseksi. Se on osa kansallisille toimivaltaisille viranomaisille tehtävää kliinisen tutkimuksen lopettamisilmoitusta, josta on lisätietoja yksityiskohtaisten CT-1-ohjeiden kohdassa 4.3. Tuloksiin liittyvien tietojen julkistaminen (ks. kohta 5) katsotaan tietojen toimittamiseksi eettiselle toimikunnalle, mistä on lisätietoja yksityiskohtaisten CT-1-ohjeiden kohdassa 4.2.1.

4.1. Tietojen lähettäminen

Tuloksiin liittyvät tiedot lähetetään EudraCT-tietokantaan joko suoraan syöttämällä tiedot Euroopan lääkeviraston, jäljempänä ’lääkevirasto’, tarjoaman verkkoliittymän kautta, lataamalla XML-tiedosto verkkoliittymän kautta tai yhdyskäytäväteknologian avulla. Tiedot lähetetään EudraCT-tietokannan turvamoduuliin.

Tiedot olisi toimitettava lääkeviraston vahvistaman ja julkaiseman XML-rakenteen mukaisesti.

Tiedot lähettää:

— lastenlääkettä koskevasta tutkimusohjelmasta tehdyn päätöksen vastaanottaja, kun kliininen tutkimus kuuluu lastenlääkettä koskevaan tutkimusohjelmaan;

— myyntiluvan haltija, kun kliininen tutkimus kuuluu asetuksen (EY) N:o 1901/2006 45 ja 46 artiklan soveltamisalaan;

— kliinisen tutkimuksen toimeksiantaja kaikkien muiden kohdassa 2 tarkoitettujen kliinisten tutkimusten tapauksessa.

Tätä tarkoitusta varten tietojen lähettämisestä vastaavalle osapuolelle annetaan suojattu käyttäjätili, joka mahdollistaa tietojen lataamisen ja editoinnin kyseisessä järjestelmässä. Osapuolella on pääsy vain omiin tietoihinsa. Annettu käyttöoikeus mahdollistaa tietojen lähettämisen ja ylläpidon järjestelmän suojatussa osassa. Lääkevirasto valvoo tietojen jatkokäsittelyä ja saattamista yleisön saataville.

Tiettyjä tutkimussuunnitelmaan liittyvien tietojen kenttiä käytetään tutkimuksen asiayhteyden esittämiseen, mikä puolestaan helpottaa tuloksiin liittyvien tietojen esittämistä. Vastaavat tutkimussuunnitelmaan liittyvät tiedot latautuvat kyseisiin kenttiin automaattisesti EudraCT-tietokannasta, kun tuloksiin liittyviä tietoja toimitetaan verkkoliittymän kautta tai ennalta poimitun ja ladatun XML-tiedoston avulla. Tuloksiin liittyvien tietojen lähettämisen yhteydessä näitä kenttiä voidaan päivittää verkkoliittymän avulla tai lähettämällä päivitetty XML-tiedosto, jossa on tutkimussuunnitelmaan liittyviä tietoja.

Yleensä käytettävissä on kommentteja varten varattu kenttä, joka kytkeytyy muihin kuin vapaamuotoista tekstiä sisältäviin kenttiin. Kommenttikenttien avulla on mahdollista täydentää kiinteiden tietokenttien sisältöä. Kerättävien tietojen kentät soveltuvat rakenteensa puolesta useimpiin kliinisiin tutkimuksiin. Kommenttikenttää voidaan kuitenkin käyttää, jos tietokentät eivät kata vaadittuja tietoja riittävällä tavalla.

4.2. Käsittely

Automaattinen tekninen validointi on mahdollista järjestelmän suojatussa osassa. Tietojen lähettäminen estyy, jos validoinnissa ilmenee epäselvyyksiä. Lähettävä osapuoli saa tuolloin validointiraportin, jossa on ratkaisu- tai selvitysohjeita.

Tiedot tallentuvat sitten EudraCT-tietokantaan, ja kliinisiä tutkimuksia koskevat julkisesti saataville asetettavat tiedot poimitaan sovellettavien toimintasääntöjen mukaisesti ja julkistetaan EudraPharm-tietokannan EU:n kliinisten tutkimusten rekisterissä (ks. kohta 5). Ne linkitetään tutkimussuunnitelmaan liittyviin tietoihin, jotka ovat saatavilla EudraCT-tietokannassa.

Yleisöllä ei ole mahdollisuutta tutustua turvamoduulin tietoihin. Tuloksiin liittyvien tietojen lähettämisen yhteydessä tiedot eivät tallennu EudraCT-tietokannassa jo olevien tutkimussuunnitelmatietojen päälle.

4.3. Määräajat

Tuloksiin liittyvät tiedot olisi lähetettävä asetuksessa (EY) N:o 1901/2006 sekä kohdassa 1 tarkoitetuissa ohjeissa vahvistettujen määräaikojen mukaisesti eli (lapsiin kohdistuvien kliinisten tutkimusten tapauksessa) kuuden kuukauden kuluessa (10) ja muutoin yhden vuoden kuluessa tutkimuksen päättymisestä (11).

Jos tuloksiin liittyvät tiedot ovat aikaisemmin käytettävissä, ne olisi hyvä lähettää jo ennen näitä määräaikoja. Tiedot on esimerkiksi voitu jo julkaista tieteellisissä aikakauskirjoissa, tai on voitu asettaa alustava valmiiksisaattamispäivä, joka on ennen tutkimuksen päättymispäivää.

Jos kliininen tutkimus päättyy ennen vahvistettua määräaikaa, kyseinen tosiasiallinen päättymispäivä on katsottava tutkimuksen päättymispäiväksi.

Kutakin suunniteltua analyysiä ja tutkimusta kohden voidaan toimittaa vain yksi sarja tuloksiin liittyviä tietoja. Jos päätetapahtumaa analysoidaan useita kertoja, jokainen analyysi on lähetettävä.

4.4. Kieli

Tuloksiin liittyvät tiedot ovat valtaosin numerotietoja tai arvoluettelon määritelmiin perustuvia, ja niissä käytetään ennalta määriteltyjä vaihtoehtoja tai termiluetteloja.

Vapaamuotoisiin tekstikenttiin on mahdollista kirjoittaa useammalla kielellä (kunhan kieli on jokin EU:n virallisista kielistä). Maailman terveysjärjestön WHO:n määräysten mukaisesti tiedot olisi lähetettävä englanniksi, jotta niitä voitaisiin käyttää helpommin EU:n ulkopuolella. Sen lisäksi tiedot voidaan lähettää millä tahansa muulla EU:n virallisella kielellä.

4.5. Tietopäivitykset ja jatkolähetykset

Joitakin tutkimussuunnitelmaan sekä tutkimustuloksiin liittyviä tietoja (esimerkiksi rekrytointitilanne tai yhteyspisteet, joista saa lisätietoja) asetetaan saataville lähettävän osapuolen suorittamana päivityksenä siten, että päivitetyt tiedot saatetaan suoraan julkisiksi edellyttäen, että tekniset tarkistukset sujuvat ongelmitta.

Tutkimussuunnitelmaan sekä tutkimustuloksiin liittyvien tietojen jokainen versio tallennetaan. Lähetetyt uudet versiot eivät poista aiemmin lähetettyjä versioita, joten muutoksista saadaan pidettyä kirjaa.

4.6. Aiemmin päätökseen saatujen kliinisten tutkimusten tuloksia koskevat määräykset

4.6.1. Direktiivin 2001/20/EY soveltamisalaan kuuluvat kliiniset tutkimukset

Jos kliininen tutkimus on päättynyt ennen kuin kohdassa 6 tarkoitetun ohjelmoinnin loppuun saattamisesta on kulunut yksi vuosi, tuloksiin liittyvät tiedot on lähetettävä vuoden kuluessa ohjelmoinnin loppuun saamisesta siten että käytetään koko aineistoa (ks. kohta 4.1).

Jos kliininen tutkimus on päättynyt vähintään vuotta ennen kohdassa 6 tarkoitetun ohjelmoinnin loppuun saattamista, tuloksiin liittyvät tiedot voidaan lähettää siten, että käytetään koko aineistoa (ks. kohta 3) tai sovelletaan asetuksen (EY) N:o 1901/2006 45 artiklan soveltamisalaan kuuluvien kliinisten tutkimusten menetelmää (ks. jäljempänä). Tiedot on lähetettävä 24 kuukauden kuluessa kohdassa 6 tarkoitetun ohjelmoinnin loppuun saattamisesta.

4.6.2. Asetuksessa (EY) N:o 1901/2006 tarkoitetut kliiniset tutkimukset

Asetuksen (EY) N:o 1901/2006 45 artiklassa tarkoitettuja kliinisiä tutkimuksia varten tulee käyttöön vaihtoehtoinen lähetysmenettely. Tällaisten tutkimusten tuloksiin liittyvät tiedot voidaan lähettää lääkevirastolle julkistamistarkoitusta varten lääketieteellisen aikakauskirjan jäljennöksenä (pdf-tiedostona, tekijänoikeuden haltijan suostumuksella), ICH Topic E 3 -ohjeiston liitteen I mukaisena tiivistelmänä (pdf-tiedostona) tai minä tahansa muuna soveltuvana asiakirjana, joka sisältää kyseisen tiivistelmän tiedot (pdf-tiedostona). EudraCT-tietokantaan luodaan tällaisia tapauksia varten tarkoitetut kentät, joiden avulla on mahdollista yksilöidä kyseinen kliininen tutkimus, helpottaa hakua ja liittää pdf-tiedosto. Nämä tuloksia koskevat tiedot on lähetettävä 24 kuukauden kuluessa kohdassa 6 tarkoitetun ohjelmoinnin loppuun saattamisesta.

Kun kyseessä ovat sellaiset kliiniset tutkimukset, jotka sisältyvät hyväksyttyihin lastenlääkkeitä koskeviin tutkimusohjelmiin (asetuksen (EY) N:o 1901/2006 41 artiklan 1 kohta), tai sellaiset myyntiluvan haltijan teettämät tutkimukset, joissa käsitellään myyntiluvan saaneen lääkkeen käyttöä lapsiväestössä (asetuksen (EY) N:o 1901/2006 46 artikla), ja kun ne ovat päättyneet ennen kohdassa 6 tarkoitetun ohjelmoinnin loppuun saattamista, tutkimustuloksiin liittyvät tiedot on lähetettävä vuoden kuluessa ohjelmoinnin loppuun saamisesta siten että käytetään koko aineistoa (ks. kohta 4.1).

4.7. Sääntöjen laiminlyönti ja todetut virheellisyydet

Jäsenvaltioiden on varmistettava, että niiden antaman luvan perusteella suoritettujen kliinisten tutkimusten tuloksiin liittyvät tiedot lähetetään lääkevirastolle.

Jos kliinisten tutkimusten tuloksiin liittyviä tietoja ei ole lähetetty 9 kuukauden kuluessa tutkimuksen päättymisestä (ks. kohta 4.3) lapsiin kohdistuvien tutkimusten tapauksessa tai 15 kuukauden kuluessa muiden tutkimusten tapauksessa, kyseisiin tutkimuksiin tehdään asiaa koskevat merkinnät. Nämä tiedot asetetaan julkisesti saataville. Kliinisen tutkimuksen lupahakemuksen yhteydessä kirjataan tutkimuksen arvioitu kesto. Tutkimuksen tosiasiallisesta päättymisestä ilmoitetaan Declaration of the end of trial form -lomakkeella.

Tiedot lähettävä osapuoli huolehtii kaikista kyseisten julkistettujen tietojen korjauksista, esimerkiksi lääkeviraston sitä pyytäessä.

Jos hyvän kliinisen tutkimustavan noudattamista koskevat tarkastukset nostavat vakavia epäilyjä tuloksiin liittyvien tietojen oikeellisuudesta tai luotettavuudesta, lääkevirastolle on ilmoitettava asiasta viipymättä.

Lääkevirastolla on mahdollisuus

— poistaa tiedot julkisesti nähtäviltä,

— tuoda esiin, että tuloksiin liittyvät tiedot saattavat hyvän tutkimustavan laiminlyönnin takia olla paikkansapitämättömiä, tai

— lisätä julkisiin tietoihin huomautus viittaamalla syihin, jotka tapauksen mukaan liittyvät todettuihin virheellisyyksiin tai lakimääräisten vaatimusten laiminlyöntiin.

5. TULOKSIIN LIITTYVIEN TIETOJEN ESITTÄMINEN YLEISÖLLE

Lähetetyt tuloksiin liittyvät tiedot julkistetaan EudraPharm-tietokannan EU:n kliinisten tutkimusten rekisterissä kohdassa 1 mainittujen komission ohjeiden mukaisesti. Toisin sanoen tulokset jätetään julkistamatta vain sellaisten vaiheen I kliinisten tutkimusten osalta, jotka eivät kohdistu lapsiin.

Tuloksiin liittyvät tiedot asetetaan julkisesti saataville 15 työpäivän kuluessa asianmukaisen tietosarjan lähettämisestä.

Kunkin kliinisen tutkimuksen tuloksiin liittyvät tiedot linkitetään vastaaviin tutkimussuunnitelmaa koskeviin tietoihin, jotka on jo tallennettu järjestelmään.

Jatkolähetysten (ks. kohta 4.5) osalta on lähtökohtana, että yleisön nähtäville tulee ensin se versio, joka on voimassa, mutta myös aiempiin versioihin voi tutustua.

Tiedot ovat luettavissa verkossa, minkä lisäksi saatavilla on tulostettava versio sekä ladattava versio.

Verkkoliittymässä on kliinisten tutkimusten ja niiden tuloksia koskevien julkisten tietojen hakua, lukemista ja selaamista helpottavia työkaluja.

6. TÄYTÄNTÖÖNPANO

Näitä ohjeita aletaan soveltaa heti kun asianomaisten tietokantojen ohjelmointityö on saatu valmiiksi.

Lääkevirasto ilmoittaa ohjelmoinnin päättymisestä julkisesti.

(1) EUVL L 136, 30.4.2004, s. 1.

(2) EUVL L 378, 27.12.2006, s. 1.

(3) COM(2012) 369 final, 17.7.2012.

(4) EUVL C 82, 30.3.2010, s. 1.

(5) EUVL C 168, 3.7.2008, s. 3.

(6) EUVL C 28, 4.2.2009, s. 1.

(7) http://ec.europa.eu/health/documents/eudralex/vol-10/index_en.htm.

(8) Asetuksen (EY) N:o 1901/2006 41 artiklan 1 kohta.

(9) Katso alaviite 7.

(10) Ohjeiden 2009/C28/01 kohta 2.2.2.

(11) Katso lisätietoja ’tutkimuksen päättymisestä’ yksityiskohtaisten CT-1-ohjeiden kohdasta 4.